[{"text_idx": "#000000", "text": "Mae cyfieithu yn her beth bynnag, ond sut beth yw cyfieithu llenyddiaeth? Mae nifer o lyfrau plant wedi eu trosi i'r Gymraeg ac mi fydd nifer ohonyn nhw yn cael sylw yng Ngw\u0302yl Lle\u0302n Plant Caerdydd sy'n cael ei chynnal rhwng 16-24 Ebrill."}, {"text_idx": "#000001", "text": "Mae Owain Sion, athro o Gaerdydd, wedi bod yn cyfieithu llyfrau i blant ers blynyddoedd, ac yn gyfrifol am lyfrau Peppa Pinc a chyfres 'Dyddiadur Dripsyn' ('Diary of a Wimpy Kid'). Bu'n siarad a\u0302 Cymru Fyw am yr heriau sy'n ei wynebu:"}, {"text_idx": "#000002", "text": "Nid cyfieithu ydy o mewn gwirionedd, ond 'addasu'. Yn enwedig efo cyfres fel 'Diary of a Wimpy Kid' - gan ei fod o wedi ei leoli yn America, mae'n rhaid i ti drio addasu'r byd Americanaidd yn fyd Cymraeg a Chymreig, e.e. 'Independence Day', 'Thanksgiving', a'r ffaith fod Greg, y prif gymeriad yn 'Middle School', ond ei frawd yn 'High School'."}, {"text_idx": "#000003", "text": "Mae rhain yn broblemau mae'n rhaid i ti geisio dod drostyn nhw, a phan ti'n llwyddo, ti'n falch iawn dy fod wedi gallu gwneud."}, {"text_idx": "#000004", "text": "Er mwyn addasu 'chydig o bethau i fod yn fwy Cymreig, mae'n rhaid gofyn am se\u0302l bendith gan y wasg yn America. Maen nhw'n llym iawn efo cadw'r stori yr un fath, ac wrth gwrs, mae'r lluniau yn y llyfr yn barod, felly mae'n rhaid i'r addasiad gydfynd efo nhw."}, {"text_idx": "#000005", "text": "Achos mod i'n berson eitha' creadigol, dwi'n ei fwynhau yn arw. Dwi ddim wedi sgwennu unrhyw beth gwreiddiol ers blynyddoedd, oherwydd y peth diwetha' dwi isho'i wneud ar o\u0302l dod adra o'r gwaith ydy eistedd o flaen cyfrifiadur, a thrio bod yn greadigol."}, {"text_idx": "#000008", "text": "Mae'n cymryd tua deg diwrnod cyfan i orffen drafft cyntaf o lyfr 'Dyddiadur Dripsyn', ac rydw i'n gwneud y gwaith yma ar benwythnosau a gwyliau ysgol. Mae'n amserlen i'n dechrau ddiwedd y gwyliau Nadolig, yna rhyw un diwrnod bob penwythnos wedi hynny."}, {"text_idx": "#000009", "text": "A phan mae pawb arall yn y dafarn yn gwylio gemau'r Chwe Gwlad, dwi adra yn addasu 'Dyddiadur Dripsyn', gan orffen y drafft cyntaf cyn gwyliau'r Pasg. Dwi newydd orffen drafft gyntaf y chweched llyfr yn y gyfres."}, {"text_idx": "#000010", "text": "Wedyn mae'r amserlen yn go dynn - mae'n rhaid iddo gael ei gysodi yma, fel arfer gan y Cyngor Llyfrau, yn o\u0302l aton ni i'w brawfddarllen, ei anfon i America i gael ei gymeradwyo, cyn ei anfon at y wasg fis Mai."}, {"text_idx": "#000011", "text": "Mae 'na lot o fynd no\u0302l ac ymlaen - ond dwi'n eitha hoffi hynny, oherwydd y mwya' o bobl sy'n ei wirio, y lleia' o gamgymeriadau fydd 'na, gobeithio. Weithiau ti'n rhy agos ar rhywbeth, a ddim yn gweld bod modd ystwytho brawddeg drwy ei ddweud o mewn ffordd arall, tan i ti gael golwg arall arno."}, {"text_idx": "#000012", "text": "Y cyfarwyddyd gefais i yn wreiddiol, oedd ei fod o angen bod yn nhafodiaith Pen Lly\u0302n. Dwi'n ei sgrifennu'n llafar iawn, ond hefyd yn trio cynnwys idiomau Cymraeg a Chymreig fel fod plant yn dysgu geiriau ac idiomau newydd, ac yn cyfoethogi eu geirfa wrth ddarllen."}, {"text_idx": "#000013", "text": "Efallai fod y plant wedi darllen y nofel yn Saesneg ac yn gwybod y stori, ac felly os ydyn nhw'n codi'r llyfr yn Gymraeg, mae hi'n bwysig eu bod nhw'n cael rhywbeth gwahanol ohono fo."}, {"text_idx": "#000014", "text": "Beth sy'n bwysicach na dim ydy fod y plant yn ei ddarllen ac yn ei fwynhau. Mae'n cael ei dargedu at fechgyn 9-13 oed - ac ar y cyfan, mae nifer o fechgyn yn anfodlon darllen - felly mae o angen bod yn llyfr maen nhw eisiau ei ddarllen. Ac efallai fod rhywbeth hwyliog fel hyn yn apelio at blant sy'n casa\u0301u darllen."}, {"text_idx": "#000015", "text": "Mae 'na lot o ddadlau yngly\u0302n a\u0302 gwerth cyfieithu llyfrau Saesneg i'r Gymraeg - 'pam na fydden ni'n ariannu pobl i ysgrifennu llyfrau Cymraeg gwreiddiol?'"}, {"text_idx": "#000016", "text": "Ond fy nadl i'n o\u0302l ydy, os oes 'na blant yn dilyn y cyfresi llyfrau 'ma, ac yn hoffi'r cymeriadau, pam dim manteisio ar hynny, a'u cael nhw i ddarllen y llyfrau yn Gymraeg yn hytrach nag yn Saesneg? Mae 'na bendant le i'r farchnad cyfieithu yng Nghymru yn hynny o beth."}, {"text_idx": "#000017", "text": "Disgrifiad o\u2019r llun, Mae Owain hefyd yn gyfrifol am addasu llyfrau sy'n adrodd stori Peppa Pinc a'i ffrindiau"}, {"text_idx": "#000025", "text": "Pafiliwn 20,000 o seddi 1893... a'r ddyled ddaeth wedyn"}, {"text_idx": "#000026", "text": "Ifan Davies: Rhestr chwarae caneuon 'chillout'"}, {"text_idx": "#000028", "text": "Sut mae denu adar i'r ardd?"}, {"text_idx": "#000031", "text": "Carchar yn 'agoriad llygad i anghyfiawnder'"}]